Geskiedenis van dán af ŉ verpligte vakAngie Motshekga die minister van basiese onderwys het haar planne vir ‘n nuwe geskiedenisleerplan vir gr.10- tot 12-leerders bekendgemaak. Foto: ANA Angie Motshekga, minister van basiese onderwys, het ŉ ministeriële verslag bekendgemaak wat aanbeveel dat geskiedenis van 2023 vir gr. 10- tot 12-leerders ’n verpligte vak sal word. Dit volg kort nadat Motshekga op 6 Mei aan die parlementêre perskorps gesê het die geskiedenisleerplan vir die land se leerders sal oor die volgende sewe jaar oorgeskryf word. Maroela Media het berig dat Motshekga die land se burgers uitgenooi het om deel van die proses te wees. Sy het toe erken die proses “kan óf opwindend óf baie omstrede wees”. Talle akademici, regeringsamptenare en ander belanghebbendes het die bekendstelling van die verslag Dinsdag by Vryheidspark in Pretoria bygewoon. ŉ Ministeriële taakspan, onder leiding van prof. Sibusiso Ndlovu, is in 2015 gestig om ŉ vergelykende internasionale studie te doen oor hoe om geskiedenis as ŉ verpligte vak in gr. 10 tot 12 op die beste wyse moontlik in te stel. Die span het ook na die inhoud van die vak geskiedenis gekyk en gevallestudies is in 13 lande gedoen, insluitende Indië, Rwanda, Zimbabwe, Nigerië, China, Tanzanië, Rusland en Brasilië, om te kyk hoe die lande die vak op hoërskoolvlak aanbied. Die taakspan het ook by Nederland, Italië en Pole aangeklop vir raad oor die aanbieding van die vak. Een van die aanbevelings wat die span oor die onderrig van geskiedenis in die land se klaskamers gemaak het, is dat dié vak lewensoriëntering van gr.10 as verpligte vak moet vervang. Die taakspan het verder ook aanbeveel dat argeologie ŉ integrale deel van die vakgebied word. Verder sal daar in die toekoms ook veel meer onderwysers in geskiedenis en argeologie opgelei word om in al die skole se behoefte aan ŉ gekwalifiseerde onderwyser in die vak te voorsien. Motshekga het gesê dié geskiedenisleerplan moet die dekolonialisasie van die Afrika-brein insluit. “Ons moet dit doen sonder om die werklike verhaal van apartheid se verlede te verbrand en ons moet ook nie die bevrydingsbeweging verheerlik nie.” Motshekga het verder aangevoer die instel van geskiedenis as ŉ verpligte vak sal eenheid onder Suid-Afrikaners help bevorder. Sy meen haar departement se doelwitte is deursigtig en dat sy nie ŉ voorstander is daarvan om enige kind se lewensbeskouing van die wêreld te manipuleer nie. “Hierdie sal nie die geskiedenis wees van oorwinnings, verliese en slagoffers nie, dit sal eerder die geskiedenis vertel van die vasteland Afrika en sy mense se skoonheid.” Volgens Motshekga sal die verslag nou voorgelê word aan die raad van onderwysministers en die regerende party waarna daar ŉ finale plan vir die instel van ŉ geskiedenisleerplan beraadslag sal word.